Marlene Harpsøe (DD), 2025-02-19:
L 130 har tre delelementer, og det, jeg vil bruge tid på i min tale, er sådan set ikke de ting, som vi i Danmarksdemokraterne er enige i; det er det element i lovforslaget, som vi er uenige i.
For ja, lovforslaget har to elementer, bl.a. om akuttilbud og bl.a. om muligheden for at kunne vælge ny handlekommune, og det er nogle gode elementer.
Det er nogle mennesker, der er på kanten af samfundet.
De har en rigtig svær bagage med sig i rygsækken, og det er nogle, der har nogle helt andre livsvilkår end os, der sidder herinde i Folketinget.
Vi bliver aldrig gode nok til det her system.
Nu skal vi igen udsættes for nye lovinitiativer, hvor man vil gøre retssikkerheden værre for os.
Jeg kan lige høre dem for mig, og i Danmarksdemokraterne synes vi på ingen måde, at det er i orden.
Vi har fuldstændig tillid til både medarbejdere og ledere af herberger rundt omkring i hele Danmark.
Vi har fuldstændig tillid til deres faglige skøn i forhold til at kunne sige fra, når der er nogle mennesker på kanten af samfundet, som har en grænseoverskridende adfærd, der gør, at de ikke kan være på herberget.
Så har vi tillid til, som det er i dag – og som det fortsat vil være efter det her lovforslag – at man kan sige til den enkelte borger: Du kan ikke være her, fordi du er til fare for andre beboere.
Du er til fare for personalet, så vi kan ikke længere hjælpe dig.
Du kan ikke være her.
Vi har fuldstændig tillid til, at man kan tage den beslutning.
Men det må altid være sådan for de mennesker, som er så socialt udsatte, at de selvfølgelig skal have mulighed for at klage over den afgørelse.
Og det er jo ikke sådan, at en klage har opsættende virkning.
Det er jo ikke sådan, at man så kan fortsætte med at bo på herberget og have en uadreagerende adfærd, hvis man klager.
Det er der jo ikke tale om.
Man vil fortsat være udelukket fra det herberg, mens klagen behandles.
Så kommer jeg også til at tænke på, hvor mange det her egentlig handler om, altså hvor mange der klager, og det har vi i Danmarksdemokraterne også diskuteret i dag på vores gruppemøde.
Altså, hvor mange af de her mennesker, som bliver smidt ud fra herberger, har egentlig det overskud, der skal til for at klage til Ankestyrelsen?
Der skal ret meget til, og i forhold til dem, jeg har mødt på gader og stræder og på herberger, vil jeg sige, at der ikke er ret mange af dem, der vil have det overskud til at klage.
Jeg kan heller ikke lade være med at tænke: Hvem er det en regelforenkling for?
Det er da i høj grad for systemet.
Det er i hvert fald ikke for borgeren, og Danmarksdemokraterne går vi op i at sætte borgeren og ikke systemet i centrum.
Den sociale ulighed er stor i Danmark for den gruppe af mennesker, som det her handler om, og der er en lang række organisationer, der er imod – se bare på høringssvarene og lyt til dem!
Derfor er det også Danmarksdemokraternes klare opfordring til regeringen, at man trækker den del af lovforslaget, som omhandler klagemuligheder for mennesker, der bortvises fra et herberg, tilbage.
Det gør ikke noget at kunne ryste det af sig og sige, at det var en ommer.
Det vil jeg og Danmarksdemokraterne faktisk hellere have at man gør, end at man gennemfører den del af lovforslaget.
Så Danmarksdemokraterne kan på baggrund af det, jeg har sagt, på nuværende tidspunkt ikke støtte lovforslaget.
Men vi håber, at regeringen vil lytte til vores opfordring.